Title: Milsim / LARP / Járműves szabályzat (MLJ)
Author: lanice

Airsoft Járműhasználati Szabályzat (V 0.5)
Skorpió Airsoft Team 2009

FIGYELMEZTETÉS! Járművek használata különösen veszélyes üzem, bármilyen hanyagságnak súlyos-, vagy akár halálos sérülés lehet a következménye! A járműveket mindenki saját felelősségére, és úgy használja, hogy tisztában van a kockázattal.  Az alábbi szabályokat minden résztvevőnek ismernie kell, fokozottan ügyelnie a saját- és mások testi épségére! 
   
Ez a szabályzat a Magyar Airsoft Szabályzat (MASZ) kiegészítése, mely a balesetmentes járműhasználatot kívánja elősegíteni. Minden itt nem tárgyalt kérdésben a MASZ és mellékletei mérvadóak. 

BIZTONSÁGI SZABÁLYOK

1)	Járművek: a játékban csak a szervező engedélyével, és csak olyan jármű vehet részt, amely megfelel a közlekedésbiztonsági előírásoknak, a hatályos jogszabályoknak, a játék területén uralkodó terepviszonyoknak és időjárásnak. A járműnek utasok szállítására alkalmasnak, jó műszaki állapotúnak kell lennie. Az alkalmasságot játék előtti átvizsgálással kell megállapítani!

2)	Védőfelszerelés: szemvédő folyamatos viselése, zárt utasterű járművekben is mindenkinek kötelező! Egyéb védőfelszerelés (különösen arcvédő) használata javasolt, illetve kötelezővé tehető! (biztonsági öv, bukósisak, karabineres bekötés, kapaszkodók, védőöltözék, stb.) 
 
3)	Sofőrök: a járműveket kizárólag megfelelő jogosítvánnyal rendelkező, előre meghatározott, nagykorú személyek vezethetik. A biztonságos közlekedés az ő felelősségük. A sofőr legyen minél jobban védve a lövésektől! Mozgásban lévő járművön nem kezelhetnek fegyvert! Alkohol, kábítószer, gépjármű vezetését befolyásoló gyógyszer hatása alatt tilos a volánhoz ülni!
    
4)	Legénység és utasok: maximális számukat, elhelyezésüket, illetve a jármű terhelhetőségét előre meg kell határozni. Az utasok figyelmét fel kell hívni a járműre vonatkozó biztonsági szabályokra (ki- és beszállás, kapaszkodók, nyílászárók, biztonsági öv használata, hol tilos utazni a járművön). A fedélzeten tartózkodóknak segítenie kell a sofőr munkáját! A maximális létszám és terhelés betartásáért a sofőr felelős! Utasoknak padló felé fordított csőtorkolattal, biztosítva kötelező szállítani a fegyvereket! 
   
5)	Felügyelet: járművet csak biztonságosan leparkolva, lezárva lehet felügyelet nélkül hagyni! Nagy terjedelmű-tömegű, fokozott veszélyt jelentő jármű mellé megkülönböztető jelzést viselő, állandó felügyelőt kell kirendelni.

6)	Játékterület: a bejárható területet, útvonalakat, tiltott zónákat a játék előtt meg kell határozni. Lehetőleg mindig a kijelölt utakon közlekedjünk! Nem megfelelő útviszonyok vagy időjárás esetén a járművek használatát be kell szüntetni!

7)	Kommunikáció: minden járművekkel kapcsolatos jelzésnek egyértelműnek kell lennie! Egyértelműnek csak hang (vagy fény) és kézjelek együttes használata számít! A rádión leadott utasításokat többször meg kell ismételni! A rádió kötelező felszerelés. 
     
8)	Fel- és leszállás: kizárólag álló járművön hajtható végre! Fel- és leszállási szándékot, a művelet biztonságos befejezését az utasoknak egyértelműen kell jeleznie a sofőr felé! (lásd Kommunikáció) A fel-leszállást, és a jelzéseket játék előtt gyakoroltatni kell a részvevőkkel! 
  
9)	Manőverezés (elindulás-megállás-irányváltás): a hirtelen gyorsítások, lassítások, kanyarodások szigorúan kerülendők! A járművet mindig sokkal óvatosabban, megfontoltabban kell vezetni, mint amit a terepviszonyok, a környező gyalogosok, a játék tempója, vagy az utasok száma indokol. Szükség esetén az utasokat előre figyelmeztetni kell a manőverekre! (éles kanyar, meredek lejtő, emelkedő, rázós szakasz, fékezés, stb) Fel- és leszállás után elindulni, csak az utasok vagy a legénység egyértelmű jelzése után szabad! A gyalogosan közlekedőknek mindig elsőbbsége van, közelükben elhaladva lassítani és biztonságos távolságot (min. 1m) kell tartani! Szigorúan TILOS úgy manőverezni, hogy az félelmet vagy veszélyérzetet keltsen a gyalogosokban! Elinduláskor, tolatáskor fokozott figyelmet fordítsunk arra, hogy senki se legyen biztonságos távolságon belül.   
 
10)	Maximális sebesség: 

-	Nyílt terepen, jó minőségű úton közlekedve: 20-30 km/h. 
-	Rosszul belátható, egyéb utakon: 10-20 km/h.
-	Nehéz terepen, leterhelve, vagy harc közben: 5-10 km/h. 
-	Sötétben, rossz látási viszonyoknál: 5-10 km/h 
-	Jármű mozgó fedezékként: 5 km/h. 

11)	Terepakadályok: TILOS bármilyen terepakadálynak neki- vagy áthajtani (pl. bokrok, fatörzsek, gödrök, úttorlaszok, fedezékek, törmelékhalmok, épületek nyílászárói, füstfelhő), ami nem látható be, ami mögött-alatt játékos rejőzhet, vagy ami veszélyeztetheti bárki testi épségét, felszerelését. Az akadály leküzdéséhez (pl. kátyú, csúszós, meredek útszakasz, vízfelületek) mindig a biztonságosabb és egyszerűbb utat válasszuk. Szükség esetén szállítsuk le az utasokat, előbb gyalogosan mérjük fel a terepet, és utána külső segédlettel keljünk át.

12)	Jármű, mint fedezék: a járművek fedezékként használhatók - kivétel, ha a szabályok másként rendelkeznek. Mozgás közben a játékosnak vagy a fedélzeten, vagy a járműtől legalább 1 méter távolságra kell tartózkodnia! SZIGORÚAN TILOS ÉS ÉLETVESZÉLYES a jármű elé-mögé-alá térdelni, ülni, vagy feküdni!!! Több járműből álló fedezéknél TILOS a járművek között tartózkodni!

MEGKÜLÖNBÖZTETŐ JELZÉSEK
 
A játékterületen tartózkodó összes egységet megkülönböztető jelzéssel kötelező ellátni. A jelzések legalább 20x30cm méretűek és jól láthatók legyenek. 

-	AKTÍV: a játékban résztvevő járműveket meghatározott színkód, felirat, vagy szimbólum jelöli. Éjszaka fényrúd vagy fényvisszaverő anyag javasolt. 

-	INAKTÍV: a játékban nem résztvevő vagy megsemmisült egységeket narancssárga színű jelzéssel kell ellátni, és az elakadásjelzőt bekapcsolni. Éjjel villogó fény- vagy elakadásjelző kötelező!

-	PÁNCÉLOZOTT JÁRMŰ: a páncélozott egységeket külön jelzéssel kell ellátni, ha páncélozatlan járművekkel együtt vesznek részt a játékban.

ROE 
 
Játék előtt a pontosan meg kell határozni, hogy a járművek milyen mértékben vesznek részt a küzdelemben. Javasolt, hogy mindenkire ugyanazok a szabályok vonatkozzanak, és a különböző járműtípusok ne keveredjenek. Négy fő kérdésben kell döntést hozni:
 
1)	Lehet lőni a járművekre?

IGEN: Figyelmeztetni kell a tulajdonost az anyagi kár veszélyére. Meg kell határozni a bevethető fegyvereket és szabályokat. A lövések számát minimumra kell szorítani, és minél nagyobb távolságról leadni! Minimális lőtáv 5 méter, és az ellenfélnek TILOS a járművet (elektronikus akna vagy gránát felszerelésén kívül) megérinteni vagy bármivel benyúlni az utastérbe! Nehezen deformálódó BB-k (acél, alu, üveg, Bioval BBB Max, stb) használata SZIGORÚAN TILOS! Kisméretű pálya (rövid lőtávok) esetében csak speciális eszközökkel javasolt támadni. Lövésektől keletkező károkért a tulajdonos felelős – kivétel, ha szándékos károkozás, vagy a játékban nem engedélyezett eszközök, lövedékek használata történt!

NEM: TILOS fedezéknek használni őket! Az ellenségnek TILOS a járművet megérinteni vagy bármivel benyúlni az utastérbe!  Nem lőhető járműről és annak 10m sugarú körzetében, fel-leszállás közben TILOS tüzelni, illetve a fel-leszállókra tüzet nyitni! 

2)	Lehet tüzelni a járművekről? 

IGEN: Meg kell határozni bevethető fegyvereket és szabályokat. Nem támadható járműről és annak 10m sugarú körzetében, fel-leszállás közben TILOS tüzelni, illetve a fel-leszállókra tüzet nyitni! 

NEM: Semmilyen fegyver nem használható a járművek fedélzetéről.

3)	Páncélozottnak minősülnek a járművek?

IGEN: A páncélozott járművek csak speciális eszközökkel lőhetők ki. Az ablakok, a ponyva is lövedékálló fedezékként működik, tetszés szerint fel-leereszthetők. A járműhöz rögzített fedélzeti fegyverek szintén fedezékül szolgálnak, csak a kezelőjüket érő közvetlen lövés számít találatnak. Speciális fegyverrel elért találatnál a fedélzeten tartózkodók a járművel együtt „megsemmisülnek”, nem medikelhetők. 

NEM: Páncélozatlan vagy másnéven „puha” járművek esetében a sofőr oldali szélvédő kivételével az ablakokat teljesen le kell tekerni, a ponyvát eltávolítani. A le nem tekert szélvédőket érő lövéseket úgy kell értelmezni, hogy a hozzájuk legközelebb ülő személyt találat érte. (A behajtott visszapillantók védelme érdekében - amennyiben van ilyen - az első ablakokat tükörmagasságig fel lehet tekerni.) A játékosokon szokványos fegyverekkel elért találatok medikelhetők. A még aktív játékosok tetszés szerint tovább harcolhatnak a feldélzetről vagy gyalogosan is. Speciális fegyver a fedélzeten tartózkodókkal együtt „megsemmisíti” a járművet, nincs medikelés. 
 
4)	Harcolnak járművek egymás ellen?

IGEN: Meg kell határozni a bevethető fegyvereket és szabályokat. 

NEM: nem küzdenek a járművek egymással.

FEDÉLZETI FEGYVEREK

A fedélzeti fegyvereket olyan módon kell felerősíteni, hogy az utasokat és a legénységet ne veszélyeztessék, és hirtelen manőver esetén se tudjanak elszabadulni vagy kihullani járműből. A játékos felügyelete alatt nem álló eszközöket stabilan le kell rögzíteni. A fedélzeti fegyverek kezelőinek biztonságos tüzelési pozíciót, kapaszkodót, vagy gyorskioldós bekötési lehetőséget kell biztosítani. A sofőr nem kezelhet semmilyen fegyvert, amíg a jármű mozgásban van. 

SPECIÁLIS FEGYVEREK

A járművet megsemmisítő speciális eszközöket és kezelőiket a szervező hagyja jóvá. A legfontosabb szempont, hogy a közönséges airsoft fegyvereknél nem jelenthetnek nagyobb, vagy eltérő jellegű veszélyt a résztvevőkre vagy a felszerelésre. A használattal kapcsolatos szabályokat a játék előtt kell meghatározni.
  
-	Füst-, fény-, és hangjelző pirotechnika: csak kijelölt személyek kezelhetik. Jármű előtt vagy mellett kell aktiválni. Működő pirotechnikát SZIGORÚAN TILOS felügyelet nélkül hagyni, vagy közvetlenül a járműre vagy alá vetni! Füstfelhőn TILOS áthajtani! 
 
-	Fény- és hangjelző elektronikus gránát, akna:  a jármű mellett vagy rajta elhelyezve kell aktiválni. A jelzésnek (pl. sziréna, villogó fény) olyan erősségűnek kell lennie, hogy a sofőr vagy a legénység a motorzaj mellett is egyértelműen észlelje.
  
-	Gázmeghajtású és rugós BB-szóró airsoft gránát, akna: a jármű szélvédőjét szemből, esetleg oldalról, legfeljebb 5-6 méter távolságból kell eltalálni vele. Minél közelebbről kell alkalmazni, hogy a BB-raj ne nyíljon túlságoan szét. Nagy BB-mennyiséget (80-100 db) befogadó gránátok javasoltak, különben a találat nehezen lesz észlelhető. A gránátban lévő gáztöltetet folyamatosan a maximumon kell tartani (időnként rátölteni).
 
-	Gázmeghajtású egyéb vetőszerkezetek: sűrített levegővel, széndioxiddal működő, speciális lövedékeket (pl. szivacs-, gumi-, és teniszlabda, folyadékkal töltött ballonok) célbajuttató nagyteljesítményű eszközök. Csak páncélozott, zárt utasterű járművek ellen használhatók! Minimális lőtávolságokat, fokozott biztonsági szabályokat, felügyelőket kell alkalmazni!  
    
-	Festékes lövedék vagy gránát: kézzel vagy egyéb módon (pl. airsoft gránátvető, paintball marker) célbajuttatott eszköz, mely könnyen észlelhető, könnyen eltávolítható festéknyomot hagy a járművön. A szélvédőt kell eltalálni vele. 

-	Infravörös, lézeres találatjelző rendszer: a járműre erősített szenzorokat kell infravörös- vagy lézersugarat kibocsátó készülékkel eltalálni. A sikeres találatot a fedélzeti rendszer hanggal, füsttel, vagy fénnyel jelzi. 

-	Bírói rendszer: a speciális fegyver mellett egy kijelölt bíró, játékfelügyelő tartózkodik. Ha a kezelőszemélyzet befogta a célt és sikeresen „elsütötte” az eszközt, a bíró rádión jelzi a virtuális vagy valós találatot a  járműnek. 

TALÁLATJELZÉS

Csak az számít kilövésnek, amit a sofőr- és a legénység egyértelműen annak érzékel, illetve, amit a bíró-játékfelügyelő annak nyilvánít. Találatnál a járművet a legrövidebb biztonságos távolságon belül meg kell állítani, a tüzelést a fedélzetről AZONNAL beszüntetni, villogó elakadásjelzőt bekapcsolni, esetleg dupla kürtjelzést adni. Páncélozott járművön mindenki, „puha” járművön csak a találatot kapott játékosok veszik fel a találatjelző narancssárga kendőt, majd jól láthatóan a jármű külsejére is kifüggesztik. A találatot kapott jármű nem mozoghat, amíg a közelben harc folyik, vagy aktív játékos tartózkodik a fedélzetén. Amíg a kilövés helyén áll, a jármű fedezéknek használható!
      
Aktív, de felügyelet nélkül hagyott jármű megsemmisítéséről értesíteni kell a szervezőt, vagy az ellenséget (rádión, élőszóban vagy inkatív jelzés, írásos figyelmeztetés, stb hátrahagyásával).

INAKTÍV JÁRMŰVEK

A kilőtt vagy inaktív járműveknél fokozott figyelmet kell arra fordítani, hogy narancssárga jelzéssel, villogó elakadásjelzővel rendelkezzenek, mozgásukkal és útvonalukkal legkevésbé zavarják a játékot. Ha a jármű elmozdul abból a pozícióból, ahol a kilövést jelezte, mindenki aki a fedélzetre lép, vagy azon tartózkodik, automatikusan kiesik a játékból, és a szokványos visszaállási, találatjelzési szabályok vonatkoznak rá. Az inaktív járműveket - a kiesett játékosok szállításán kívül - TILOS bármilyen sportszerűtlen előnyszerzésre (pl. hírszerzésre, felderítésre, éjjel fényszóróval megvilágításra) használni. 

ROSSZ LÁTÁSVISZONYOK, VEZETÉS ÉJJEL

Sötétben, rossz látásviszonyok mellett a megengedett maximális sebesség 5-10km/h. Mozgás közben minimum a helyzetjelző fény, ködlámpa felkapcsolása kötelező. Tompított és távolsági reflektor használatánál kerüljük a baráti erők megvilágítását, vagy egyeztessünk előre rádión.

KÁRMEGELŐZÉS
 
A játéban résztvevő járműveknél a legvalószínűbb az üveg és műanyag alkatrészek károsodása, törése. A visszapillantó tükröket és keretüket javasolt plexi vagy műanyag védőburkolattal ellátni (az utastérben is!). Az irányjelzőkre és fényszórókra védőrácsot, (vagy pl. PET palackokból kivágott) burkolatot érdemes erősíteni. A szélvédőket javasolt fóliázással ellátni vagy más burkolattal bevonni. Figyelmeztetni kell az utasokat, hogy csak padló felé fordított csőtorkolattal, bebiztosítva szállíthatják a fegyvereiket! Tüzeléskor a csőtorkolatnak a járművön kívül a helye!